b"\n_START_ARTICLE_\nVicky Leandros\n_START_SECTION_\n\xc5\xbdivljenjepis\n_START_PARAGRAPH_\nS podporo svojega o\xc4\x8deta, Leandrosa Papathanassiouja, ki je bil pod nadimkom Leo Leandros v Gr\xc4\x8diji in Nem\xc4\x8diji priznan glasbenik, je tudi Vicky zaslovela kot uspe\xc5\xa1na pevka v obeh dr\xc5\xbeavah. Njeni star\xc5\xa1i so se preselili v Nem\xc4\x8dijo, ko je bila sama \xc5\xa1e otrok in prvih pet let svojega \xc5\xbeivljenja je pre\xc5\xbeivela v Gr\xc4\x8diji pri svoji babici, leta 1958 pa so star\xc5\xa1i tudi njo vzeli s seboj v Nem\xc4\x8dijo. Obiskovala je baletno in pevsko \xc5\xa1olo ter u\xc4\x8denje igranja kitare._NEWLINE_\xc5\xbde njen prvi singel, Messer, Gabel, Schere, Licht (1965), je postal v Nem\xc4\x8diji uspe\xc5\xa1nica. Leta 1967 je zastopala Luksemburg na Pesmi Evrovizije ter s pesmijo L'Amour est bleu zasedla 4. mesto. Po ve\xc4\x8d uspe\xc5\xa1nicah v Evropi in Ameriki je leta 1972 ponovno zastopala Luksemburg na evrovizijskem izboru ter s pesmijo Apr\xc3\xa8s toi zasedla 1. mesto; evrovizijska zmaga ji je prinesla velik komercialni uspeh. Pesem je bila v razli\xc4\x8dnih jezikih prodana v ve\xc4\x8d kot 5,5 milijonih primerkov. Tudi v nadaljnjih letih je Vicky Leandros izdajala pesmi, ki so postale veliki hiti ter nastopala v \xc5\xa1tevilnih televizijski oddajah. V 80. letih je njena kariera nekoliko mirovala, a je bila Leandrosova ves \xc4\x8das prisotna na glasbeni sceni. Leta 1998 je po\xc5\xbeela velik uspeh z nem\xc5\xa1ko priredbo pesmi My Heart Will Go On iz filma Titanik - nem\xc5\xa1ki naslov se glasi Weil mein Herz Dich nie mehr vergisst._NEWLINE_Leta 2000 je izdala prvi album s svojimi skladbami in ga poimenovala Jetzt. Leta 2003 je sledil album s pesmimi, ki jih je napisal Mikis Theodorakis. Leta 2006 se je udele\xc5\xbeila nem\xc5\xa1kega predizbora za Pesem Evrovizije, vendar je zmagala skupina Texas Lightning._NEWLINE_Ima tri otroke - sina Leandrakija iz prvega zakona ter h\xc4\x8der Sandro in sina Milana iz zakona z Ennom Freiherrjem von Ruffinom. Enno Freiherr von Ruffin se je spomladi leta 2005 s pevko raz\xc5\xa1el.\n_START_SECTION_\nPoliti\xc4\x8dna dejavnost\n_START_PARAGRAPH_\nLeta 2006 ji je nem\xc5\xa1ki politik iz stranke CDU, Friedbert Pfl\xc3\xbcger, ponudil mesto senatorke za kulturo v njegovem kabinetu, a je ponudbo odklonila zaradi nadaljevanja svoje turneje. Kot kandidatko za kulturno senatorko so jo v Hamburgu omenjali \xc5\xbee leta 2001._NEWLINE_Oktobra 2006 je v Gr\xc4\x8diji na ob\xc4\x8dinskih volitvah v mestu Pirej kandididirala na listi socialdemokratske stranke PASOK ter dobila mandat. 16. septembra 2007 je z isto stranko kandidirala tudi na parlamentarnih volitvah, vendar ni bila izvoljena v parlament."